32006D0855
L 338/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 август 2006 година
за изменение на Решение 2003/56/ЕО относно здравните сертификати за внос на живи животни и животински продукти от Нова Зеландия
(нотифицирано под номер С(2006) 3708)
(текст от значение за ЕИП)
(2006/855/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 98/132/ЕО на Съвета от 17 декември 1996 г. относно сключването на Споразумение между Европейската общност и Нова Зеландия относно санитарните мерки, приложими към търговията с живи животни и животински продукти (1), и по-специално член 4 от него,
като има предвид, че:
(1)
Споразумението между Европейската общност и Нова Зеландия относно санитарни мерки, приложими към търговията с живи животни и животински продукти (2) (Споразумението) предвижда възможност за признаване на равностойността на контролните и сертификационни системи на Нова Зеландия за прясно месо и месни продукти, както и за други животински продукти.
(2)
Решение 2003/56/ЕО на Комисията (3) определя изисквания за сертифициране и предвижда модели за официални здравни сертификати за използване при внос от Нова Зеландия на живи животни и животински продукти. В случаи, където са определени напълно равностойни санитарни мерки, може да се използват опростени сертификати, за които са представени модели в приложения II-V към настоящото решение.
(3)
Следва да се отчитат последните потвърждения за еквивалентност на здравния статус и санитарните мерки за търговия с живи медоносни пчели и земни пчели. Беше одобрено опростено ветеринарно сертифициране за тази категория. Следва да се определи подходящ модел на сертификат.
(4)
Следва да се осъвременят други разпоредби, които са свързани със сертифицирането, и да се отчетат промените в съответното законодателство на Общността.
(5)
Решение 2003/56/ЕО следва съответно да бъде изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
РЕШИ:
Член 1
Приложенията към Решение 2003/56/ЕО се изменят в съответствие с приложението към настоящото решение.
Член 2
Настоящото решение влиза в сила на двадесетия ден след публикуването му в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 24 август 2006 година.